Jyrki Konola kesällä 2011
**Jyrki Tapani Konola** (s. 1971 Kemi) on Suomen Ammattiliittojen Keskusjärjestö SAK:n kasvu ja vaikuttaminen -osaston johtaja. Hän toimii myös Pro reilumpi yhteiskunta -yhdistyksen asiamiehenä. Yhdistys on SAK:laisen ay-liikkeen vastaveto Pro Markkinatalous ry:lle. 

Konola toimi aiemmin Palvelualojen ammattiliiton johdon neuvonantajana ja toiminnanjohtaja 4.6.2015–1.12.2022.  Pamissa Konola teki uudistuksia, jotka eivät olleet liiton henkilökunnan mieleen. Tämä näkyi myös julkisuudessa. Organisaatiouudistus vuonna 2016 johti jo ennakkoon henkilökunnan ulosmarssiin. Suurempi muutos oli vuonna 2021 käydyt muutosneuvottelut. Julkilausuttu tavoite oli löytää 31 henkilötyövuotta vastaavat säästöt. Yt-neuvotteluiden perusteet ja niiden käyminen henkilöityvät häneen. Lopulta muutosneuvottelut johtivat useiden työsuhteiden päättymiseen. Pian tämän jälkeen Konola itse lähti SAK:n palvelukseen.

Ennen ay-liikkeeseen siirtymistä Konola toimi valtiovarainministeri Antti Rinteen erityisavustajana ja sosialidemokraattisen ministeriryhmän sihteerinä. Puoluetta repineen puheenjohtajavaalin jälkeen Rinne luotti paljolti ay-taustaan oman lähipiirinsä kokoamisessa. Konola luettiin entisistä demarijohtajista enemmän Eero Heinäluoman kuin Urpilaisen luotettuihin, ja hän sai ainoana jatkaa. Tämä ja Rinteen muiden avustajien ammattiyhdistystausta nähtiin yleisesti ay-liikkeen otteen vahvistumisena puolueessa. Tätä edeltänyt Jutta Urpilaisen erityisavustajan pesti Konolalla kesti vain vajaan vuoden ja jo siinä nähtiin merkkejä ay-liikkeen vahvasta otteesta. Tulkinnan taustalla olivat sekä Konolan läheiset välit Eero Heinäluomaan että Konolan puolueosasto NUS (Nuorsosialidemokraattinen puolueosasto), joka nähtiin puolueen sisällä kilpailijana TUS:lle (Tölö Unga Socialister). Konola on toiminut lukuisissa hankkeissa taustatoimijana ja erilaisissa vaaleissa monenlaisten sd-ehdokkaiden (mm. Mitro Repo) vaalipäällikkönä.

Vuosina 2011–2013 Konola toimi Sosialidemokraattisen eduskuntaryhmän pääsihteerinä ja alkuvuoden 2011 Kuluttajaliiton pääsihteerinä. Muista työtehtävistä (toimittaja, trukkikuski, kaupankassa, projektipäällikkö) huolimatta Konola on tehnyt uransa käytännössä pelkästään politiikassa – vuodesta 1997 alkaen lähes keskeytyksettä. Vuosina 2004–2008 Konola oli Kemin kaupunginvaltuutettu ja pyrki Lapin vaalipiiristä eduskuntaan vuonna 2007. Hän sai 1 045 ääntä ja jäi SDP:n listan kolmanneksi: valituksi tulleen Johanna Ojala-Niemelän ja Maija Raskin taakse. Konola valmistui maisteriksi Tampereen yliopistosta vuonna 2008, pääaineena sosiologia. Lopputyön aiheena oli "Suomalainen yleisödemokratia – Suomen sosialidemokraattisen puolueen johdon ja jäsenistön käsityksiä edustuksellisesta demokratiasta". Suoraan puolueen palveluksessa hän ei ole ollut koskaan, vaikka esimerkiksi SDP:n puoluesihteerispekulaatioissa nimi onkin aikoinaan pyörinyt.

Yksityiselämä
-------------

Konola elää avoliitossa Viitasaarelta kotoisin olevan Sonja Kekkosen kanssa. Heillä on kaksi lasta. Konola harrastaa moottoripyöräilyä sekä metsästystä ja kalastusta. Lempinimiä mm. Kuuni  mikä viitannee jääkiekkotaustaan ja otteisiin politiikassa sekä vaikuttamistyössä. Konola vilahtaa valkokankaalla avustajana elokuvissa Tuntematon sotilas ja Ystävät, toverit.

Lähteet
-------

1. ↑  Jyrki Konola SAK:n kasvu ja vaikuttaminen -osaston johtajaksi *SAK*.  2.11.2021. Viitattu 3.3.2023.
2. ↑  SAK:n vastaisku: 700 000 euroa vaalirahaa ehdokkaille *www.iltalehti.fi*. Viitattu 3.3.2023.
3. ↑  Eduskuntavaalit | Tämä ei saa toistua, tajusivat patruunat – Näin Sdp:n vaalivoitto käynnisti miljoonien eurojen nokittelun vaalirahoituksella *Helsingin Sanomat*.  22.1.2023. Viitattu 3.3.2023.
4. ↑
5. ↑
6. ↑  Kari Rintakoski: Ammattiliiton oma väki marssi ulos – "Ei meillä pitäisi tämmöisiä virheitä tehdä" *Ilta-Sanomat*.  13.11.2015. Viitattu 3.3.2023.
7. ↑  Ammattiliitto PAMin henkilökunnalla työnseisaus – "Säästötavoitteet ovat kovat, minkä takia kaikki ehdotukset ja näkemykset ovat tarpeen" *Yle Uutiset*.  30.4.2021. Viitattu 3.3.2023.
8. ↑  Karaistu avustaja on kokemattoman ministerin turva. Suomenmaa 23.07.2014. Web Archive. Viitattu 23.4.2023.
9. ↑  Sdp:n Antti Rinteelle erityisavustajia ay-liikkeestä. Verkkouutiset 5.6.2014. Viitattu 23.4.2023.
10. ↑  Jutta Urpilainen ay-siiven hampaissa. Iltalehti 9.9.2013. Web Archive. Viitattu 23.4.2023.
11. ↑
12. ↑
13. ↑  Kaihdamme ei-linjaa. Demokraatti.
14. ↑  Leena Laakso: VM:n uusi viestintäjohtaja tulee Suposta *Tärkeimmät talousuutiset | Kauppalehti*. Viitattu 3.3.2023.
15. ↑  Antti Kirkkala: USU: SAK:lla tulossa 600000 euron vaalikampanja *Verkkouutiset*.  8.12.2022. Viitattu 3.3.2023.
16. ↑
17. ↑
18. ↑  politiikan kulmapöytä | Pohjimmiltaan lähes duunareita *Helsingin Sanomat*.  21.4.2007. Viitattu 3.3.2023.
19. ↑
20. ↑
21. ↑
22. ↑
23. ↑  Sanna Ukkola: Unelmahötöstä jäätelöpuikkoihin *Yle Uutiset*.  22.5.2012. Viitattu 3.3.2023.
24. ↑
25. ↑  Vaalivauva Viitasaarella: Sonja Kekkonen lähtee ehdokkaaksi kesävauva masussaan *Viitasaaren Seutu*.  1.2.2017. Viitattu 3.3.2023.
26. ↑
27. ↑  Kelkkajääkiekkomaajoukkue hakee nostetta C-sarjan MM-kilpailuista Serbiasta *www.paralympia.fi*. Viitattu 3.3.2023.
28. ↑  Ammattiliittojen mainos piruilee vanhanaikaisista asenteista – SAK:n johtaja selittää "ystävällismielistä" piikkiä Orpolle *Ilta-Sanomat*.  8.1.2023. Viitattu 3.3.2023.
29. ↑  Eduskuntaryhmän ex-pääsihteeri ihmettelee Lindtman-kohua: Tämähän on tuiki tavallista *demokraatti.fi*.  28.10.2016. Viitattu 3.3.2023.
30. ↑  Jyrki Konola *IMDb*. Viitattu 3.3.2023.